Muonion seurakunta

Muonion seurakunta on Muonion kunnassa Lapissa toimiva Suomen evankelis-luterilaisen kirkon seurakunta. Se kuuluu Lapin rovastikuntaan Oulun hiippakunnassa. Seurakunnassa oli vuoden 2021 lopussa noin 1750 jäsentä. Henkilöstöä oli vuonna 2022 seitsemän henkeä.

Toimitilat 
Seurakunnan vuonna 1822 valmistunut kirkko sijaitsee kuntakeskuksessa. Seurakuntakoti valmistui Pappilan pihapiiriin syksyllä 2022.

Hautausmaat 
Kirkon pääoven välittömässä läheisyydessä sijaitsee muoniolaisten sankarihautausmaa, jonka yhteyteen on vuonna 1958 paljastettu muistomerkki ”Sotaanlähtö”. Punaruskeasta graniitista valmistetun muistomerkin on suunnitellut taiteilija Viljo Aalto ja toteuttanut Peipohjan kivenhakkaamo. Sankaripatsaan aiheena on isä ja äiti, joiden kädet siunaavat lapsia. Teksti kuuluu: ”Isänmaan puolesta 1939–1944”.

Muonion tultua vuonna 1812 omaksi kirkkoherrakunnaksi perustettiin Muonion vanha hautausmaa, joka on kirkon lähellä. Hautausmaahan on haudattu viimeinen vainaja vuonna 1896, jonka jälkeen Reuhalan hautausmaa otettiin käyttöön. Niin sanottu kirkkotarhan hautausmaa otettiin uudelleen käyttöön vuonna 1983 Reuhalan hautausmaan käytyä ahtaaksi.

Muoniolaisia on haudattu lisäksi Kihlangin ja Kätkäsuvannon hautausmaille, sekä Akamellan hautausmaalle ennen kirkkotarhan hautausmaata. Akamellan hautausmaa sijaitsee Ruotsin puolella Muonion kirkonkylältä noin kuusi kilometriä pohjoiseen Muonionjoen jokitörmällä.

Papisto 
Tuomiokapitulin päätöksen mukaan Muonion ja Enontekiön seurakunnilla on vuoden 2010 alusta lukien ollut yhteinen kirkkoherra. Seurakunnat ovat kuitenkin vuosien saatossa ilmaisseet halunsa saada omat kirkkoherrat, koska yhteisen viran hoito on koettu raskaaksi, eikä siihen olla saatu rekrytoitua vakinaista viranhaltijaa. Tuomiokapitulin päätöksellä Enontekiön ja Muonion seurakuntien yhteinen kirkkoherran virka on lakkautettu 1.11.2021 alkaen, ja molempiin seurakuntiin on perustettu kirkkoherran virat. Kirkkoherran virkaa on hoitanut viran uuden perustamisen jälkeen Anu Toivonen.

Muonion seurakunta 

 1812–1829: kirkkoherra Mathias Kolström
 1833–1848: kirkkoherra Erik Kristian Castrén
 1848–1854: kirkkoherra Jakob Fredrik Liljeblad
 1854–1868: kirkkoherra Karl Ferdinand Pfaler
 1869–1872: kirkkoherra Karl Immanuel Hällfors
 1876–1879: kirkkoherra Samuel Porthan
 1880–1892: kirkkoherra Oskar Alfred Voldemar Aurén
 1893–1912: kirkkoherra Julius Snellman
 1912–1917: kirkkoherra Niilo Herman Holmström
 1919–1923: kirkkoherra Josua Johannes Kaila

 1923–1924: kirkkoherra Toivo V. Tapiolinna
 1925–1930: kirkkoherra Erkki Vuornos
 1930–1939: kirkkoherra Lauri Kauppinen
 1939–1955: kirkkoherra Eemeli Salmi
 1955–1968: kirkkoherra Esko Arola
 1969–1978: kirkkoherra Aarre Sorvari
 1978–2001: kirkkoherra Tuomas Pöyhtäri
 2001–2010: kirkkoherra Raimo Kittilä
 2011–2021: yhteinen kirkkoherra
 2021 eteenpäin: kirkkoherra Anu Toivonen

Muonion ja Enontekiön seurakunta 
 2011–2013: kirkkoherra Asko Muraja
 2013–2015: vt. kirkkoherra Ari Rautakoski
 2015: vt. kirkkoherra Hannu Ojalehto
 2015: vt. kirkkoherra Raimo Kittilä
 2015–2016: vt. kirkkoherra Jyrki Vaaramo
 2016–2017: vt. kirkkoherra Pertti Lahtinen
 2017–2020: vt. kirkkoherra Matti Hirvilammi
 2020–2021: vt. kirkkoherra Anne Lehmus

Muu papisto 
Apupapit ja armovuoden saarnaajat
Mathias Kolström (1788–1812), virka lakkautettu.

Ylimääräiset papit
Matias Adolf Kolström, kirkkoherran apulainen, sijaiskirkkoherra (1825–1834)
Esaias Castrén, kirkkoherran sijainen (1834–1836)
Nils Frosterus, sijaiskirkkoherra (1836)
Jakob Fredrik Liljeblad, kirkkoherran sijainen, välisaarnaaja (1837–1848)
Johan Nordberg, vt. kirkkoherra (1868–1869), Kittilän kappalainen.
Johan Immanuel Bergh, vt. kirkkoherra (1868–1869), Kolarin kappalainen.
Karl Abiel Heikel, vt. kirkkoherra (1872, 1873–1876, 1879–1880), Kittilän kirkkoherra.
Johan Robert Castrén, vt. kirkkoherra (1872–1873), Turtolan kirkkoherra.
Frans Alfred Carpén, vt. kirkkoherra (1892–1893), Kittilän kirkkoherra.
Eero J. Ahola, vs. kirkkoherra (1921–1923)
Jouko Lepistö, vs. kirkkoherra (2010), lääninrovasti ja Inarin kirkkoherra

Lukkarit ja kanttorit 
Kosti Koivuniva  (1924–1960)
Arvo Mikkonen (1960–1965)
Aimo Koistinen (1977–1996)
Johanna Haapala (1996–2007)
Marjo Karppinen (2007– )

Lähteet 

Oulun evankelis-luterilaisen hiippakunnan seurakunnat
Muonio